Премьер-лигэм хохьэ
Урысей Федерацэм футболымкIэ и япэ дивизионым щекIуэкI зэхьэзэхуэр иухыным иджыри джэгугъуитI иIэжу наIуэ хъуат абы япэ увыпIитIыр щызыубыду премьер-лигэм хыхьэнухэр. Ахэр Оренбург и «Газовик»-мрэ Тулэ и «Арсенал»-мрэщ. Мы командитIми я ехъулIэныгъэхэм Къэбэрдей-Балъкъэрым къыщалъхуа икIи щагъэса щIалэхэм хэлъхьэныгъэшхуэ хуащIащ.
Оренбург и «Газовик»-м илъэс зыбжанэ хъуауэ щоджэгу икIи а командэм и капитану щытащ Щоджэн Марат. «Спартак-Налшыкыр» премьер-лигэм щыхэта лъэхъэнэм ар бэджэнду къыдатыжри, ехъулIэны-гъэкIэ Къэбэрдей-Балъкъэ-рым и щIыхьыр ихъумащ икIи топ дахэ зыбжанэ ди хьэрхуэрэгъухэм яхудигъэкIащ.
Нэгъабэ лъандэрэ орен-бургдэсхэм яхэтщ гъуащхьауэ Iэзэ Аппаев Хъызыри. «Газовик»-р премьер-лигэм кIуэн папщIэ къыхуэщхьэпа топ зыбжанэ абы дигъэкIащ икIи ар хэмыту а гупыр нобэ къызыщыгъэхъугъуейщ.
Джатэгъэжь Инал Къэзан и «Рубин»-м и футболистщ. АрщхьэкIэ фэбжь хьэлъэ игъуэтати, и узыншагъэр нэсу зэфIэувэжыхукIэ мы гъэм и пэщIэдзэм «Газовик»-м бэджэнду иритащ. Ди жагъуэ зэры-хъунщи, зы зэIущIэ фIэкIа иримыгъэкIуэкIауэ, Инал аргуэру фэбжь кърадзащ икIи абы лъандэрэ джэгупIэ губгъуэм къихьакъым.
Тулэ и «Арсенал»-м и джэгукIэр зыпсыхьыр гъуащхьэхъумэ ныкъуэ Бырхьэм Къантемырщ. Абы Мэзкуу и «Локомотив»-м щыщIидзащ, иужькIэ «Спартак-Налшыкым» щыджэгуащ. ИужькIэ Тулэ ирагъэблэгъащ, премьер-лигэм ягъэзэжынымкIэ дэIэпэкъуэгъу яхуэхъуну къалъытэри. ИкIи «Арсенал»-м и унафэщIхэр щыуакъым.
Премьер-лигэм епщыкIущанэ, епщIыкIуплIанэ увыпIэхэр къыщызыхьахэмрэ япэ дивизионым и ещанэ, еплIанэ командэхэмрэ я зэпэщIэуэ зэIущIэхэм хэтащ Астрахань и «Волгарь»-р. Абы и гъуащхьауэхэм ящыщ зыщ Урысей Федерацэм футболымкIэ и щIалэгъуалэ гупми щыджэгу Болэ Руслан. Астрахандэсхэм я текIуэныгъэкIэ ар иухамэ, «Спартак-Налшыкым» и гъэсэн щIалэри дэкIуэтеинут, арщхьэкIэ апхуэдэу къэхъуакъым. Абы щхьэкIэ къэмынэу, Болэр премьер-лигэм щытлъагъуфынущ — абы игъэзэжынущ бэджэ- ну «Волгарь»-м зыгъэкIуа «Краснодар» командэм.
Мы зи гугъу тщIа ди лъахэгъу щIалэхэу Щоджэн Марат, Аппаев Хъызыр, Джатэгъэжь Инал, Бырхьэм Къантемыр, Болэ Руслан сымэ къэралым футболымкIэ и гуп нэхъыщхьэм мыгувэу щапэщIэувэнущ ЦСКА, «Зенит», «Спартак», «Рубин», нэгъуэщI командэ лъэщ-хэм. Къэбэрдей-Балъкъэрым футболым щыдихьэххэр абыхэм гурэ псэкIэ зэрыдэщIынум, я ехъулIэныгъэхэм зэрыщыгуфIыкIынум шэч хэлъкъым. Фигу къэдгъэкIыжынщи, иджыпстукIэ премьер-лигэм щоджэгу Мэзкуу и ЦСКА-м хэту Натхъуэ Бибрэс, Пермь и «Амкар»-м и гъуащхьэхъумэ ныкъуэ Щауей Алихъан, Грознэ и «Тэрч»-м и гъуащхьэхъумэ ныкъуэ Мырзэ Резуан сымэ.
Хьэтау Ислъам.
